**Regina din Regatul Nopții**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Neliniștile nopții par să-mi spună

Că-n lumea vie-a gândurilor mele

E-un cântec nou, ce curge dinspre stele

Și-mi e adus de razele de Lună.

În armonia lui, tresar, măiastre,

Senzații noi, în vechiul orologiu,

Iar pulsul lui devine un elogiu

În vers timid, ce urcă înspre astre.

Și urcă, urcă, aripile sale

Au străluciri de stele, sunt divine

Și par tot Universul să-l încline

Spre cântul cu-nțelegeri noi, cabale.

În depărtarea anilor lumină,

E-o nouă stea, ce-abia a apărut

Și cântă, într-un fel necunoscut,

În lumea-n care-a devenit regină.